སོག་ཡུལ་དུ་བོད་ཀྱི་རིག་གནས་དར་ཚུལ་ནི།རབ་བྱུང་བཞི་པའི་མེ་ཡོས་ལོར།སོག་རྒྱལ་སྟོབས་ལྡན་ཆིངགི་སི་བོད་དུ་བྱོན་ནས་སྟོད་མངའ་རིས་སྐོར་གསུམ།དབུས་གཙང་རུ་བཞི།ལྷོ་ཁམས་སྒང་གསུམ་ཐམས་ཅད་དབང་དུ་བསྡུས།ས་ཆེན་ཀུན་དགའ་སྙིང་པོ་དང་ཡོན་མཆོད་དུ་གྱུར།དེ་རྗེས་ཆིང་གི་སིའི་ཚ་བོ་གུ་ཡུག་དང་གོ་ཏན་གཉིས་ཀྱིས་ལང་ཀྲུའུ་སོགས་ཁམས་ཀྱི་རྒྱལ་པོ་བྱེད་སྐབས་གོ་ཏན་གྱིས་ས་སྐྱ་པཎ་ཆེན་གྱི་སྙན་གྲགས་ཐོས་ནས།མི་སྣ་བཏང་སྟེ་ས་སྐྱ་པཎ་ཆེན་སོག་ཡུལ་དུ་གདན་དྲངས།དེ་ཡན་ཆད་སོག་པོ་ལ་ཡི་གེ་མེད་པས།ས་པཎ་གྱིས་ཡི་གེ་གསར་པ་བཟོ་བར་བཞེད་པ་ན་བུད་མེད་ཅིག་གིས་པགས་པ་མཉེས་པའི་ཤིང་སོག་ལེའི་ཁ་ལྟ་བུ་ཞིག་ཐོགས་པ་གཟིགས་ནས་སོག་ཡིག་དེའི་དབྱིབས་ཅན་བཟོས་ཏེ།ཨ་ཨེ་ཨོ།ན་ནེ་ནི།ས་སེ་སི།ཧ་ཀེ་ཁི།གྷ་གྷེ་གྷི།མ་མེ་མི།ལ་ལེ་ལི།ར་རེ་རི།འ་འེ་འི།ཏ་ཏེ་ཏི།ཐ་ཐེ་ཐི།ཙ་ཙེ་ཙི།ཚ་ཚེ་ཚི།ཡ་ཡེ་ཡི།ཝ་ཝེ་ཝི།རྣམས་ཕོ་མོ་མ་ནིང་ངམ་གྲིམ་ལྷོད་ཞན་གསུམ་དུ་བསྡུས་ནས་ཀློག་པའི་སྲོལ་བཏོད།དེ་རྗེས་རབ་བྱུང་ལྔ་པའི་ས་རྟ་ལོར་ཆོས་རྒྱལ་འཕགས་པས་སོག་ཡིག་འཁོར་མ་གྲུ་བཞི་མ་བཟོས།འོན་ཀྱང་འདི་ཐམ་ཀའི་ངོས་ལ་བེད་སྤྱོད་པ་ལས་སོག་ཡིག་དངོས་ནི་ས་པཎ་གྱིས་བཟོས་པའི་པགས་ཤད་ཀྱི་སོ་དབྱིབས་ཅན་དེང་སང་གི་བར་བེད་སྤྱོད་བཞིན་པ་དེ་རེད།དེ་རྗེས་ས་སྐྱ་པ་ཆོས་སྐུ་འོད་ཟེར་སོག་ཡུལ་དུ་བྱོན་ནས་སྔར་ས་པཎ་གྱིས་བཟོས་པའི་ཡི་གེ་ལ་ཡི་གེ་མཇུག་མ་ཅན་མང་པོ་བསྣན་ནས་བོད་ཡིག་གི་ཐོག་ནས་གཞུང་ལུགས་སོག་ཡིག་ཏུ་བསྒྱུར་བའི་འགོ་ཚུགས།དེ་རྗེས་ཤི་རེ་ཐུ་གུ་ཤྲཱིས་ཡུམ་གསུམ་བོད་ཡིག་ལས་སོག་སྐད་དུ་བསྒྱུར།ཆ་ཧར་ལེགས་ལྡན་ཧོ་ཐོག་ཐུའི་དུས་སུ།ཀུན་དགའ་འོད་ཟེར་གཙོ་བྱས་པའི་ལོ་ཙཱ་བ་མང་པོས་བཀའ་འགྱུར་ཡོངས་རྫོགས་སོག་སྐད་དུ་བསྒྱུར།ཁང་ཤི་བདེ་སྐྱིད་རྒྱལ་པོའི་དུས་སོག་ཡིག་གི་བཀའ་འགྱུར་ཞུ་དག་མཛད་ནས་པར་དུ་བསྒྲུབས།གོང་མ་ཆེན་ལུང་རྒྱལ་པོའི་དུས་བསྟན་འགྱུར་ཡོངས་སུ་རྫོགས་པ་སོག་སྐད་དུ་བསྒྱུར་ནས་པར་དུ་བསྐྲུན།འདི་དུས་ལྕང་སྐྱ་རོལ་བའི་རྡོ་རྗེས་སོག་སྐད་དུ་བསྒྱུར་ལ་མེད་མི་རུང་གི་དག་ཡིག་མཁས་པའི་འབྱུང་གནས་ཞེས་བྱ་བ་བོད་སོག་ཤན་སྦྱར་གྱི་མིང་མཛོད་དེ་བརྩམས་སོ།།འོན་ཀྱང་སོག་ཡུལ་དུ་མཚན་ཉིད་ཀྱི་གཞུང་བཀའ་པོད་ཆེན་པོ་ལྔ་དང༌།རྒྱུད་སྡེ་བཞི།སྒྲ་རིགསྨན་རིགསྐར་རྩིས།སྙན་ངགཟློས་གར་སོགས་བོད་ཡིག་གི་ཐོག་ནས་སློབ་སྦྱོང་བྱེད་པར་མ་ཟད།སུའུ་ལེན་གྱི་མངའ་ཁོངས་པུ་རད་སོགས་སུ་བོད་ཡིག་གི་ཤིང་པར་འབོར་ཆེན་དར་ཏེ།ཧལ་ཧ་རྗེ་བཙུན་དམ་པའི་དགོན་པར་བཀའ་འགྱུར་སོགས་ཀྱི་ཤིང་པར་འབོར་ཆེན་ཡོད་པ་དང༌།དེ་བཞིན་ནང་སོག་མཁར་སྔོན་པོ་སོགས་སོག་ཡུལ་དུ་བོད་ཡིག་གི་རིག་གཞུང་མང་པོའི་ཤིང་པར་ཡོད།སོག་པོའི་མཚན་ཉིད་སོགས་རིག་པའི་གནས་སློབ་འདོད་ཀྱི་བཙུན་པ་ཆེས་མང་པོ་དབུས་གཙང་དང༌།བླ་བྲང༌།སྐུ་འབུམ་སོགས་སུ་བྱོན་ནས་སློབ་གཉེར་བྱས་ཏེ་སླར་རང་ཡུལ་དུ་ལོག་ནས་འཆད་ཉན་སྤེལ་བ་ད་ལྟའི་བར་དུ་ཡོད།དེ་ལྟར་སོག་པོ་ལ་རང་གི་ཡི་གེ་ཡོད་མོད།དེ་སྔོན་རིག་གནས་སྣ་ཚོགས་ཀྱི་རྨང་གཞིའི་ཡི་གེ་ནི་བོད་ཡིག་རང་ཡིན་ནོ།།